b'\n_START_ARTICLE_\nMocador\n_START_PARAGRAPH_\nUn mocador \xc3\xa9s una pe\xc3\xa7a de roba que tant serveix per mocar-se o per complementar el vestuari habitual. La primera funci\xc3\xb3 es comparteix amb els mocadors de paper o kleenex, mentre que el mocador com a part de la indument\xc3\xa0ria s\'inscriu en la l\xc3\xadnia de la bufanda, la bandana, el xal o altres peces d\'indument\xc3\xa0ria que cobreixen el coll. Es distingeix d\'aquests per la seva forma quadrada i la seva mida petita. Sembla provenir de Roma, si b\xc3\xa9 no es va popularitzar fins al Renaixement. _NEWLINE_El mocador es porta a la butxaca, envoltant el coll o b\xc3\xa9 tapant el cap, on va esdevenir el vel i la mantellina, entre altres peces de roba (especialment per a les dones). Els obrers el portaven al segle XX sobre el cap amb dos nusos per protegir-se del sol. Alguns homes duen un de doblegat a la butxaca de l\'americana, de vegades del mateix teixit que la corbata. Una altra manera de portar-lo, tant per homes com per dones, \xc3\xa9s a l\'estil pirata, cobrint la part superior del cap, incloent el front, i lligant-lo al darrere amb un nus; aix\xc3\xb2 es pot fer amb un mocador llarg o b\xc3\xa9 amb una bandana, un de quadrat i petit, doblegat a la diagonal, que al seu origen duien els texans al coll. Els mocadors quadrats, rectangulars o triangulars, de mida gran, es porten sovint per abrigar i decorar, al voltant del coll. El pareo \xc3\xa9s un tipus de mocador que s\'usa com a vestit o faldilla i el sari no deixa de ser un mocador de mida gran._NEWLINE_El mocador al cap es va posar molt de moda als anys seixanta, \xc3\xa8poca a la qual les dives del cinema solien portar-lo nuat al voltant del coll i amb grans ulleres de sol fosques, imatge que es considerava molt elegant i sofisticada. Entre d\'altres, van seguir aquesta moda Audrey Hepburn, Sofia Loren, Grace Kelly, Jacqueline Kennedy, etc.\n_START_SECTION_\nUsos culturals del mocador\n_START_PARAGRAPH_\nEl mocador serveix com a advert\xc3\xa8ncia, per exemple lligat als vehicles o fent-lo onejar per la finestra del cotxe com a signe d\'emerg\xc3\xa8ncia._NEWLINE_\xc3\x89s tradici\xc3\xb3 agitar un mocador en acomiadar-se d\'alg\xc3\xba, per exemple en un tren o vaixell. Potser l\'origen rau en el fet que la persona plorava en dir ad\xc3\xa9u o b\xc3\xa9 en qu\xc3\xa8 la mida de la roba i el seu tradicional color blanc permetia que fos visible des de la dist\xc3\xa0ncia. A l\'esport, per contra, agitar un mocador \xc3\xa9s un signe de protesta del p\xc3\xbablic._NEWLINE_Des de l\'edat mitjana, per\xc3\xb2 sobretot al Romanticisme, tenia una funci\xc3\xb3 galant: la dona deixava caure un mocador perqu\xc3\xa8 l\'home el recoll\xc3\xads i pogu\xc3\xa9s establir una conversa o b\xc3\xa9 guardar-lo amb el seu perfum per al record._NEWLINE_L\'escoltisme identifica els grup de pertinen\xc3\xa7a amb un mocador al coll de ratlles de diferents colors._NEWLINE_El joc del mocador \xc3\xa9s un joc molt popular que consisteix a alinear dos equips a banda i banda d\'una persona neutral, a una certa dist\xc3\xa0ncia, que sost\xc3\xa9 un mocador amb la m\xc3\xa0 i crida un n\xc3\xbamero. Cada persona, a ambd\xc3\xb3s equips t\xc3\xa9 assignat, en secret per l\'altre equip i la persona neutra, un d\'aquests n\xc3\xbameros, i en \xc3\xa9sser cridat competeix amb el de l\'altre equip per arribar abans i treure el mocador._NEWLINE_Els mocadors es fan servir en diversos balls i danses tradicionals, i tamb\xc3\xa9 com a accessori a la dansa contempor\xc3\xa0nia. L\'\xc3\xbas pot ser el de fer servir un gran mocador fi per a fer-lo moure a l\'aire, o cobrir i descobrir diverses zones del cos o fer-li fer certs moviments. Un altre \xc3\xbas molt est\xc3\xa8s \xc3\xa9s el de lligar-lo a la cintura o als malucs, per a destacar aquesta part del cos quan es mou: aix\xc3\xb2 ho fan molt les dones a la dansa cl\xc3\xa0ssica espanyola, al flamenc i a la dansa del ventre, per exemple. Una dansa oriental es diu dansa dels set vels, se suposa que la ballarina estava vestida amb ells i se\'ls anava traient un a un._NEWLINE_Entre els gitanos, la prova del mocador serveix per comprovar la virginitat de la dona abans de casar-se. Una vella de la comunitat, amb el testimoni de la fam\xc3\xadlia, introdueix un mocador a la vagina de la n\xc3\xbavia per veure si surt tacat i es pot casar segons el ritu gitano. Aquesta prova no es practica a totes les comunitats roman\xc3\xads._NEWLINE_Dins de la comunitat gai, el hanky code o codi del mocador, un joc del color i del costat de portar un mocador solien significar les prefer\xc3\xa8ncies sexuals i els fetitxos. Un mocador a la butxaca esquerra significa una actitud activa, a la butxaca dreta una passiva i al coll ambdues. L\'habitud es perd._NEWLINE_Mocador a la indument\xc3\xa0ria tradicional: Vegeu Indument\xc3\xa0ria_tradicional#Cap. Referenciat a Can\xc3\xa7\xc3\xb3 del lladre com "mocador a la falcia".'